Ֆլամանդական Բրաբանտ

**Ֆլամանդական Բրաբանտ** (, , ), Բելգիայի Թագավորության տասը նահանգներից և Ֆլանդրիայի հինգ նահանգներից մեկը։ Ձևավորվել է 1995 թվականի հունվարի 1–ին Բրաբանտ նահանգի՝ լեզվական սկզբունքով բաժանելու ընթացքում, որի արդյունքում առաջացել է Ֆլամանդական և Վալոնյան Բրաբանտ նահանգները։ Սահմանակցում է Արևելյան Ֆլանդրիային, Վալոնյան Բրաբանտին, Անտվերպեն և Լիեժ նահանգներին։

Վարչական կենտրոնը Լյովեն քաղաքն է։

## Հիմնական տվյալներ
* **Տարածք՝** 2 106 կմ²
* **Ամենաբարձր կետ՝** Վալսհաուտեմ, ծովի մակերևույթից 137,33 մ․ բարձրության վրա
* **Կարևորագույն գետեր՝** Դեյլե, Դեմեր, Սենա
* **Բնակչություն՝** 1 076 924 մարդ (2010)։

## Վարչատարածքային բաժանում
Նահանգը բաժանված է 2 վարչական շրջանների, որոնք էլ իրենց հերթին բաժանվում են 65 փոքր համայնքների (տես ցանկը ներքևում), որը գլխավորում է ժողովրդի կողմից ընտրվող ավագանին։

### Բնակչության դինամիկը՝ ըստ շրջանների

## Լեզուներ
1963 թվականից նահանգի միակ պաշտոնական լեզուն նիդերլանդերենն է։ Ընդ որում, 7 համայնքները (որոնցից 5-ը սահմանակից են Բրյուսելի մայրաքաղաքային տարածաշրջանին) լեզվական արտոնություններ են տրամադրում ֆրակոֆոններին (ֆրանսախոսներին)։ Դրանցից 6-ում (բացառությամբ Բևերի) ֆրանկոֆոնները արդեն քսան տարի բնակչության բացարձակ մեծամասնությունն են կազմում։

Նահանգի շատ այլ համայնքներում ֆրանկոֆոնների և ալոֆոնների ներկայությունը զգալիորեն և անընդհատ աճում է՝ առաջացնելով էթնիկ ֆլամանդացիների դժգոհությունը։ Այս առումով, Ֆլամանդական Բրաբանտը Բելգիայի նահանգներից միակն է, որտեղ նահանգապետ պաշտոնից բացի ներդրվել է նահանգապետի տեղակալի պաշտոնը, որը պետք է հավասարապես տիրապետի ինչպես ֆրանսերենին, այնպես էլ նիդերլանդերենին և պատասխանատու է լեզվական արտոնություններ ունեցող համայնքներում լեզվական օրենսդրության պահպանման համար։ Պաշտոնին նշանակված անձը սովորաբար ֆրանկոֆոն է լինում։

Միևնույն ժամանակ, 2011 թվականին Բրյուսել-Հալլե-Վիլվորդե միասնական ընտրատարածքի լուծարումից հետո ֆրանսախոս համայնքի կուսակցությունների համար վերացել է նահանգի տարածքում ընտրություններին անմիջականորեն մասնակցելու հնարավորությունը, ինչի արդյունքում ֆրանկոֆոնների շահերը ներկայացնում է միայն Ֆրանկոֆոնների միության միասնական ցուցակը, որը գրանցվել է որպես ֆլամանդական համայնքի տարածքում ընտրական դաշինք։

### Ֆրանկաֆոն փոքրամասնության խնդիրներ

Ֆլամանդական Բրաբանտի տարածքները, հատկապես, այսպես կոչված, Բրյուսելի ծայրամասերը, խոչընդոտ են հանդիսանում Ֆրանկո-ֆլամանդական հակամարտության լուծման համար, որը վտանգում է Բելգիայի ամբողջականությունը։

Չնայած 1963 թվականից հետո ֆլամանդացի ազգայնականների նախաձեռնությամբ Բելգիայի մարդահամարներից լեզվի և ազգության հարցը հանելուն, Ֆլանդրիայում կա ֆրանսախոս փոքրամասնությունը, որը կազմում է նահանգի բնակչության 5%-ը։ Նրանք հիմնականում կենտրոնացած են Ֆլամանդական Բրաբանտ նահանգում, հատկապես նրա արևմտյան հատվածում, որն ունի արտոնյալ լեզվական համայնքներ և նույնիսկ մի ամբողջ երկլեզու ընտրատարածք՝ Բրյուսել-Հալլե-Վիլվորդե։ Ֆրանսախոս փոքրամասնության իրավունքների ճանաչման առավել սուր խնդիրը կանգնած է Ֆլամանդական Բրաբանտի համայնքներում, որտեղ, 2008-2009 թվականների գնահատականներով, ապրում են առնվազն 150 հազար ֆրանկոֆոն, որոնք կազմում են նահանգի բնակչության 15-20%-ը, որոշ դեպքերում՝ ճնշող մեծամասնությունը որոշ արվարձանային համայնքներում և բնակավայրերում։

## Ծանոթագրություններ

## Արտաքին հղումներ
* Պաշտոնական կայք 

Կատեգորիա:Բելգիայի նահանգներ